|  |
| --- |
| **Miljöavdelningen**NaturskyddsenhetenEva Ohlsson010-224 15 40skane@lansstyrelsen.se |

|  |  |
| --- | --- |
| **Høringssvar fra Danmarks Fiskeriforening PO på Høringen om Förslag till bildande av naturreservatet Skånska Kattegatt i Höganäs kommuner** | 27. september 2019Ref.: HSL |

511-5924-2017

Danmarks Fiskeriforening PO (DFPO) har følgende bemærkninger til høringen.

DFPO er som udgangspunkt uforstående overfor, at man fra Skånes Länsstyrelse gør sig disse overvejelser om at få etableret et naturreservat i den sydlige del af Kattegat som beskrevet i det rundsendte materiale – et sådant skridt vil på et tvivlsomt grundlag fratage danske fiskere adgang til deres historiske fiskepladser.

DFPO anerkender naturligvis, at Sverige gennem EU-samarbejdet er forpligtet til at gennemføre en række tiltag i forhold til Habitat- og Havstrategidirektivet. En grundlæggende forudsætning for udpegning af beskyttede områder er dog, at det sker på baggrund af et videnskabeligt arbejde, der dokumenterer grundlaget for udpegningen. Udpegning skal desuden ske i overensstemmelse med grundlæggende principper om *proportionalitet, transparens og ikke-diskrimination*.

Dansk fiskeri arbejder for at sikre et bæredygtigt fiskeri i alle farvande. Det forudsætter bl.a. at fiskerne har adgang til de områder hvor fangsten pr. indsats er optimal, hvorved bundpåvirkningen også bliver minimeret. At forhindre fiskerne i at fiske på historiske gode fangstpladser og presse dem til at drive deres erhverv i suboptimale områder, kræver en desto større påvirkning af det samlede økosystem, for den samme mængde fangst, hvilke ingen kan være interesseret i.

Sverige er som Danmark medlem af EU og derved omfattet af EU’s fælles fiskeripolitik. Det indebærer, at fiskeriet og forvaltning af fiskebestande skal ske i overensstemmelse med EU-reglerne.

Det område, som Länsstyrelsen med denne høring bringer i spil som et naturreservat, blev tilbage i 2009 *midlertidig* lukket for erhvervsfiskeri i en bilateral aftale mellem Sverige og Danmark for at beskytte gydende Kattegat torsk. Hvorvidt dette område har haft nogen effekt på torskebestanden i Kattegat, er stadig uafklaret. Fra svensk side har man dog valgt at fastholde de lukkede områder, - også selv om at en opretholdelse sker på et tvivlsomt grundlag og samtidig hindrer udviklingen af en bæredygtig fiskeriforvaltning i Kattegat.

DFPO vurderer ikke, at der er behov for et naturreservat som beskrevet i den sydlige del af Kattegat i netop de områder, som blev lukket af hensyn til torsk. Der er derimod behov for en intelligent og koordineret anvendelse af Kattegat der sikre sameksistensen i forhold til alle de forskellige erhvervsaktiviteter og miljøhensyn, der skal tages højde for. En etablering af dette naturreservat vil helt klart diskriminere i forhold til danske fiskere, som vil miste historiske fiskepladser og deres retmæssige adgang til disse områder.

Der er naturligvis i sagens natur en bundpåvirkning ved fiskeri. Det er derfor ikke overraskende, at det i dokumentet kan fremføres, at bundfaunaen i det permanente lukkede område i Kattegat er blevet forbedret siden lukningen. Forbedringen i det specifikke lukkede område skal dog holdes op mod det endnu større område, fiskerne er blevet tvunget til at drive fiskeri på, når deres bedste fiskepladser lukkes.

Trawlfiskeriet udstilles specifik som et skadeligt og ikke-selektivt fiskeri sammenlignet med andre fiskeredskaber. En sådan fremstilling er meget modstridende mod de faktiske forhold, hvor der i flere samarbejder mellem fiskere og forskere arbejdes hårdt på netop yderligere at forbedre selektiviteten samt at mindske bundpåvirkningen i trawl.

Faktum er, at alle fiskeriredskaber påvirker det miljø de anvendes i, også stillestående redskaber – påvirkningen afhænger af det konkrete havmiljø.

Om man kan lide det eller ej, så er trawl et helt legitimt redskab at anvende i fiskeriet, jf. EU’s fælles fiskeripolitik. Det afgørende er, at der ikke diskrimineres mellem forskellige redskaber – og hvorvidt trawl og andet fiskeri i det konkrete område giver anledning til bekymring, må baseres på videnskabelig dokumentation og vurdering af eventuelle negative effekter på havdyr, fugle og havbund m.m.

Der er efterhånden så mange lukkede områder, specielt i Kattegat, at de beskyttelseshensyn, der skal tages i forhold til Habitat- og Havstrategidirektivet, er opfyldt overfor Kommissionen. Der skal ikke overimplementeres i visse farvande – lukkede områder skal alene gennemføres, hvis der videnskabeligt er dokumenteret behov for dette.

DFPO er dog villig til at deltage i et arbejde der undersøge muligheden for netop at etablere et optimalt placeret naturreservat i den sydlig del af Kattegat, der sikre sameksistensen mellem erhverv og naturbeskyttelse, hvis der åbnes op for at diskutere de lukkede områder til beskyttelse af gydende torsk fra 2009. Der kunne etableres et område der dels beskyttede de habitater og arter der er behov for og dels tog de nødvendige hensyn i forhold til at drive et rentabelt erhvervsfiskeri i det sydlige Kattegat, så det herved sikres at farvandet forvaltes optimalt. Det er dog afgørende at områderne der skulle beskytte gydende torsk gentænkes og evalueres, så de lukkede områder der findes i Kattegat, også virkelig virker. Det er direkte ødelæggende for etableringen af naturbeskyttelsesområder, hvis de områder der etableres ikke opnår den virkning der ønskes. Derfor er det også afgørende at vurdere områderne sammen og lave de tilpasninger der er behov for at kunne sikre og opnå sameksistensens.

Vi håber, at Länsstyrelsen vil tage disse betragtninger til efterretning. Vi stiller naturligvis gerne op til et møde for at uddybe vores bemærkninger.